CELEX: C2004/314/62
Language: da
Date: 2004-12-18 00:00:00
Title: Sag T-447/04: Sag anlagt den 15. november 2004 af Gapgemini Nederland B.V. mod Kommissionen for De Europæiske Fællesskaber

18.12.2004   
            
            
               DA
            
            
               Den Europæiske Unions Tidende
            
            
               C 314/27
            
         Sag anlagt den 15. november 2004 af Gapgemini Nederland B.V. mod Kommissionen for De Europæiske Fællesskaber
   (Sag T-447/04)
   (2004/C 314/62)
   Processprog: engelsk
   Ved De Europæiske Fællesskabers Ret i Første Instans er der den 15. november 2004 anlagt sag mod Kommissionen for De Europæiske Fællesskaber af Gapgemini Nederland B.V., Utrecht, Nederlandene, ved lawyers M. Meulenbelt og H. Speyart.
   Sagsøgeren har nedlagt følgende påstande:
   
               —
            
            
               Kommissionens beslutning, der blev meddelt sagsøgeren den 13. september 2004, om ikke at antage sagsøgerens bud på kontrakten JAI-C3-2003-01, annulleres.
            
         
               —
            
            
               Kommissionens beslutning om at antage en anden bydendes bud annulleres.
            
         
               —
            
            
               Kommissionen tilpligtes at bære sine egne omkostninger og betale sagsøgerens.
            
         Søgsmålsgrunde og væsentligste argumenter:
   Den 25. juni 2003 offentliggjorde Kommissionen en udbudsbekendtgørelse vedrørende udvikling og installering af et stort informationssystem inden for Retlige og Indre anliggender, med betegnelserne SIS II og VIS. Sagsøgeren afgav et bud. Ved skrivelse af 13. september 2004 underrettede Kommissionen sagsøgeren om dens beslutning om ikke at tildele selskabet kontrakten, men at tildele den til en anden bydende. I samme skrivelse oplyste Kommissionen sagsøgeren om, at den ikke ville indgå en kontrakt med den bydende, som havde fået tildelt kontrakten, før to uger efter skrivelsens dato. I en efterfølgende brevveksling mellem sagsøgeren og Kommissionen bekræftede Kommissionen, at den havde til hensigt at tildele kontrakten til en anden bydende. Den 26. oktober 2004 offentliggjorde Kommissionen en pressemeddelelse, der oplyste, at Kommissionen havde indgået kontrakt med den bydende, som havde fået tildelt kontrakten.
   Ved søgsmålet har sagsøgeren nedlagt påstand om, at såvel Kommissionens beslutning om at forkaste sagsøgerens bud som beslutningen om at indgå en kontrakt med den bydende, som havde fået tildelt kontrakten, annulleres. Til støtte for annullationssøgsmålet vedrørende beslutningen om ikke at antage sagsøgerens bud har sagsøgeren gjort flere påståede tilsidesættelser af forordning nr. 1605/2002 (1) (Finansforordningen) og forordning nr. 2342/2002 (2) vedrørende gennemførelsesbestemmelser for finansforordningen gældende. I denne forbindelse har sagsøgeren gjort gældende, at den af Kommissionen valgte metode til vurdering af priserne er usædvanlig, idet den ikke er baseret på en fast pris for projektet, men snarere på forholdet mellem de forskellige bydendes priser og det laveste bud, beregnet for hver af de 15 forskellige dele af projektet, som alle er tillagt samme vægt, selv om de er af meget forskellig størrelse. Brugen af denne metode har ifølge sagsøgeren ikke medført et retfærdigt og rimeligt resultat. Sagsøgeren har endvidere anført, at Kommissionen har undladt at tage stilling til de unormalt lave priser i den valgte bydendes bud, at tage en rettelse indsendt af sagsøgeren i betragtning og at forkaste buddet fra den bydende, der fik tildelt kontrakten, på grund af manglende opfyldelse af de tekniske kriterier. Sagsøgeren har ligeledes gjort gældende, at Kommissionen har tilsidesat »best value for money«-princippet, idet den samlede kontraktværdi af det bud, den valgte bydende afgav, var højere end kontraktværdien af sagsøgerens bud.
   Til støtte for sin påstand om annullation af beslutningen om at underskrive en kontrakt med den valgte bydende har sagsøgeren anført, at Kommissionen ved at underskrive kontrakten bevidst har frataget sagsøgeren et vigtigt retsmiddel. Sagsøgeren har ligeledes med hensyn hertil gjort gældende, at artikel 230 EF er blevet tilsidesat, idet Kommissionen ved at oplyse sagsøgeren om, at den kun ville vente to uger, før den indgik kontrakt med den valgte bydende, reelt har forkortet tomånedersfristen for at anlægge et søgsmål i henhold til denne bestemmelse. Endelig har sagsøgeren gjort gældende, at Kommissionen har tilsidesat artikel 103 i forordning nr. 1605/2002, idet den ikke har udsat den procedure, som førte til beslutningen om at indgå kontrakt, selv om sagsøgeren i sine skrivelser havde henledt Kommissionens opmærksomhed på de mulige uregelmæssigheder i tildelingsproceduren.
   
      (1)  EFT L 248, s. 1.
   
      (2)  EFT L 357, s. 1.